# - Tájékoztató -

# Igazolás kérése vagy gyámhatósági ügy intézéséhez

#### Jogosultak köre

Igazolást kérhet, aki Budapest XVI. kerületi Polgármesteri Hivatala által jelenleg vagy a múltban megállapított támogatással rendelkezik vagy rendelkezett

Gyermekkel kapcsolatos eljárásra az a gyámhatóság illetékes, amelynek területén a gyermek szülői felügyeletet gyakorló szülőjének, gyámjának lakóhelye található.

Ha a szülői felügyelet gyakorlására jogosult szülők lakóhelye különböző gyámhatóságok illetékességi területen található, a gyámhatóság illetékességét a gyermek lakóhelye határozza meg. Ha a gyermek lakóhelye egyik szülőjének lakóhelyével sem azonos, az a gyámhatóság jár el, amelynek területén az anya lakóhelye található.

Családvédelmi koordináció esetén meghallgatást kérhet az a bántalmazott vagy bántalmazó, akinek lakóhelye, tartózkodási helye Budapest XVI. kerületében (a továbbiakban: Kerület) van, vagy nincs a Kerületben lakcíme, de életvitelszerűen itt él.

#### Mit kell tennie

A nyomtatványt értelemszerűen és a hivatalos iratoknak megfelelően kell kitölteni és el kell juttatnia az eljáró hatósághoz az igazolás kiállításához vagy a gyámhatósági eljárás megindításához szükséges adatokkal együtt.

Az e-mail cím és a telefonszám megadása a kapcsolattartást segíti. Életvitelszerű (levelezési) címet akkor kell megadni, ha az eltér a lakcímtől vagy a lakcímnyilvántartásban lakóhely és tartózkodási hely egyaránt szerepel bejelentve.

#### Határidők

Ha törvény vagy kormányrendelet valamely eljárási cselekmény teljesítésének határidejéről nem rendelkezik, a hatóság, az ügyfél és az eljárás egyéb résztvevője azonnal, de legkésőbb nyolc napon belül gondoskodik arról, hogy az eljárási cselekményt teljesítse vagy a végzést meghozza.

#### Fizetési kötelezettség

# Valamennyi eljárási cselekmény költség- és illetékmentes.

#### Eljáró szerv

Budapest XVI. kerületi Polgármesteri Hivatal  [**Szociális és Szociális Intézményi Iroda**](http://www.bp16.hu/szervezeti-felepites/szocialis-iroda) **(1163 Budapest, Havashalom u 43., Tel.: +36 1 40 11 400; szocialisiroda@bp16.hu).**

#### Felettes szerv/jogorvoslat

Képzelt szülő adatainak a megállapítása és pertársként történő részvételéhez hozzájárulás ügyében hozott a döntés ellen a kézhezvételtől számított 15 napon belül a Budapest Főváros Kormányhivatala Gyámügyi és Igazságügyi Főosztály Szociális és Gyámügyi Osztályához címzett, de az eljáró hatóságnál benyújtandó illetékmentes fellebbezésre van lehetőség

#### Egyéb információk

1. Annak a szociálisan rászoruló fogyasztónak aki, vagy akinek a háztartásában élő személy részére Budapest XVI. kerületi Polgármesteri Hivatala lakhatással kapcsolatos rendszeres kiadások viseléséhez nyújtható települési támogatást folyósít vagy rendszeres gyermekvédelmi kedvezményt állapított meg, erre irányuló kérelem esetén jogszabályban meghatározott **védendő fogyasztói igazolást**állít ki.
2. A hatóság a jogszabályban meghatározott esetekben az ügyfél kérelmére - a felhasználás céljának feltüntetésével - **adat igazolására** hatósági bizonyítványt ad ki. Ha az ügyfél valótlan vagy olyan adat igazolását kéri, amellyel a hatóság nem rendelkezik, a hatóság a hatósági bizonyítvány kiadását megtagadja.
3. Budapest XVI. kerületi Polgármesteri Hivatalnál az alábbi jegyzői **gyámhatósági eljárások**kezdeményezhetőek:

3.1. Tájékoztatás családi jogállás rendezéséről

3.2. Képzelt szülő adatainak a megállapítása

3.3. Igazolás kiállítása az anyakönyvbe bejegyzett képzelt személyről

3.4. Pertársként történő részvételéhez hozzájárulás apasági perben

3.5. Gyámnevezés és a gyámságból való kizárás

3.6. Családvédelmi koordináció

#### Vonatkozó jogszabályok

* A villamos energiáról szóló 2007. évi LXXXVI. törvény egyes rendelkezéseinek végrehajtásáról szóló 273/2007. (X. 19.) Korm. rendelet
* A földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet
* A víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet
* Az általános közigazgatási rendtartásról 2016. évi CL. törvény,
* A hozzátartozók közötti erőszak miatt alkalmazható távoltartásról szóló 2009. évi LXXII. törvény
* A gyermekek védelméről és a gyámügyi igazgatásról szóló 1997. évi XXXI. törvény,
* A gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet,
* A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendelet

#### Fogalmak

**3.1.Tájékoztatás családi jogállás rendezéséről**

A települési önkormányzat jegyzője az apa adatai nélkül anyakönyvezett gyermek születése esetén tájékoztatja az anyát arról, hogy a gyermek érdekében a családi jogállás rendezése milyen módon biztosítható.

**3.2. Képzelt szülő adatainak a megállapítása**

A települési önkormányzat jegyzője az apa adatai nélkül anyakönyvezett kiskorú gyermek részére az anya kérelmére képzelt személyt állapít meg apaként, feltéve, hogy az apaság megállapítása iránt nincs per folyamatban, illetve nincs eljárás folyamatban a gyermek örökbefogadásának engedélyezése iránt.

**3.3. Igazolás kiállítása az anyakönyvbe bejegyzett képzelt személyről**

A települési önkormányzat jegyzője a szülő vagy más törvényes képviselő kérelmére igazolást állít ki arról, hogy a gyermek tekintetében az anyakönyvbe bejegyzett apa vagy anya képzelt személy.

**3.4. Pertársként történő részvételéhez hozzájárulás apasági perben**

Az apaság megállapítása iránti származási pereknél a kiskorú gyermek a perben a jegyzői gyámhatóság hozzájárulásával az anya pertársaként vehet részt.

**3.5. Gyámnevezés és a gyámságból való kizárás**

A kiskorú gyermek szülői felügyelet vagy gyámság alatt kell álljon. A szülői felügyeleti jog magában foglalja a gyámnevezésnek és a gyámságból való kizárásnak a jogát, mely nyilatkozat a jegyző előtt is megtehető.

**3.6. Családvédelmi koordináció**

A hozzátartozók közötti erőszak visszaszorítása érdekében a Kormány a hozzátartozók közötti erőszak miatt alkalmazható távoltartásról szóló törvény (2009. évi LXXII. törvény) szerinti családvédelmi koordinációért felelős szervként a települési önkormányzat jegyzőjét jelölte ki. A családvédelmi koordinációért felelős szerv a bántalmazottat kérelmére meghallgatja, továbbá meghallgatja a bántalmazót.